《闰中秋谒翁叔平先生，归后俞调卿以所和诗见示，依韵奉简二首 其二》
清代·刘继增

催诗小雨入城来，座上欣瞻霁色开。未拟围棋输别墅，且从初服赋天台。

遣愁应有《高僧传》，望古宁无国士才？欲傍层楼事宏景，西山猿鹤莫相猜。

作者简介：刘继增（1843-1905），字石香，号寄沤，江苏无锡人。杨芝田弟子。工诗文，善花卉。著有《寄沤文钞》，《寄沤诗钞》，《寄沤词钞》、《惠山竹枝词》等。